
JUDEŢUL SATU MARE
CONSILIUL LOCAL AL 
MUNICIPIULUI SATU MARE
Nr.   57584 / 07.10.2026
PROIECT


HOTĂRÂREA NR. _________________
privind aprobarea Studiului de oportunitate, stabilirea modalității gestiunii pentru activitățile de sortare a deșeurilor municipale și tratare mecanobiologică a deșeurilor reziduale și acordarea unui mandat special ASOCIAȚIEI DE DEZVOLTARE INTERCOMUNITARĂ PENTRU MANAGEMENTUL DEȘEURILOR DIN JUDEȚUL SATU MARE

Consiliul Local al Municipiului Satu Mare,
Analizând proiectul de hotărâre nr. ............................, referatul de aprobare al Primarului Municipiului Satu Mare nr. 57586/07.10.2026, în calitate de iniţiator, raportul de specialitate comun al Administratorului public al Municipiului Satu Mare și al Serviciului Ecologie Urbană și Spaţii Verzi nr. 57587/07.10.2026, al Serviciului Juridic nr. 58383/12.10.2026 şi Avizele Comisiilor de specialitate din cadrul Consiliului local Satu Mare, 
Luând în considerare:
- Sentința civilă nr. 2865/11.10.2024 a Judecătoriei Satu Mare, dosar nr. 13909/296/2024, definitivă, privind înscrierea ASOCIAȚIEI DE DEZVOLTARE INTERCOMUNITARĂ PENTRU MANAGEMENTUL DEȘEURILOR DIN JUDEȚUL SATU MARE în Registrul asociațiilor și fundațiilor, din care fac parte Județul Satu Mare și toate celelalte 65 de unități administrativ-teritoriale din județ;
- art. 5 din Hotărârea Consiliului Local Satu Mare nr. 392 din 08.12.2023 pentru asocierea Municipiului Satu Mare cu unitățile administrativ-teritoriale din județul Satu Mare în cadrul ASOCIAȚIEI DE DEZVOLTARE INTERCOMUNITARĂ PENTRU MANAGEMENTUL DEȘEURILOR DIN JUDEȚUL SATU MARE;
- faptul că Municipiul Satu Mare este membru al ASOCIAȚIEI DE DEZVOLTARE INTERCOMUNITARĂ PENTRU MANAGEMENTUL DEȘEURILOR DIN JUDEȚUL SATU MARE, denumită în continuare Asociația, constituită în scopul cooperării unităților administrativ-teritoriale membre și al exercitării în comun a competențelor acestora în domeniul serviciilor de utilități publice;
- faptul că MANAGEMENTUL DEȘEURILOR SATU MARE S.R.L. este o societate cu capital social deținut integral de unități administrativ-teritoriale, fără participarea capitalului privat, precum și necesitatea organizării unitare, eficiente și integrate a activităților serviciului public de salubrizare ce fac obiectul prezentei hotărâri;
Având în vedere necesitatea integrării activităților de sortare a deșeurilor municipale și de tratare a deșeurilor reziduale într-un sistem coerent de management al deșeurilor și oportunitatea prestării acestora de către un operator regional cu capital integral public;
Ținând seama de concluziile Studiului de oportunitate, potrivit cărora, din punct de vedere juridic, instituțional, tehnic, economic și operațional, gestiunea directă prin intermediul operatorului regional MANAGEMENTUL DEȘEURILOR SATU MARE S.R.L. constituie modalitatea de gestiune adecvată pentru activitățile care fac obiectul prezentei hotărâri;
În conformitate cu prevederile art. 2 alin. (1) și alin. (3) lit. d) și h), art. 6 alin. (3), art. 12 alin. (1) şi (2), art. 13, art. 14 alin. (1) și (2), art. 15, art. 18, art. 19, art. 20 și art. 23 din Legea nr. 101/2006 a serviciului de salubrizare a localităților, republicată, cu modificările și completările ulterioare;
În conformitate cu prevederile art. 1 alin. (2) lit. e), art.1 alin. (4) lit. h), art. 2 lit. a) şi e), art. 8 alin. (3), art. 10 alin. (4) și (5), art. 22, art. 23, art. 24 și art. 28 din Legea nr. 51/2006 a serviciilor comunitare de utilități publice, republicată, cu modificările și completările ulterioare;
Luând în considerare dispozițiile legale privind atribuirea directă a contractului de delegare a gestiunii către operatorii regionali, precum și condițiile legale privind controlul exercitat asupra operatorului, desfășurarea activității acestuia în realizarea sarcinilor încredințate și deținerea integral publică a capitalului social;
[bookmark: _Hlk242703185]Având la bază dispozițiile art. 5 lit. i), art. 89 alin. (2), art. 129 alin. (1), alin. (2) lit. d), coroborate cu prevederile  alin. (7) lit. i) și lit. n) din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare, 
În temeiul prevederilor, art.136 alin. (1), alin. (2) și alin. (3) și art.139 alin. (3) lit. h) și art. 196 alin. (1) lit. a) din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare, 
	Adoptă prezenta

H O T Ă R Â R E
Art. 1. Se aprobă Studiul de oportunitate privind stabilirea modalității gestiunii pentru activitățile de sortare a deșeurilor municipale și de tratare mecanobiologică a deșeurilor reziduale, prevăzut în Anexa care face parte integrantă din prezenta hotărâre.
Art. 2. (1) Se aprobă, ca modalitate de gestiune,  gestiunea directă pentru următoarele activități din cadrul serviciului public de salubrizare al Municipiului Satu Mare:
a) sortarea deșeurilor de hârtie, carton, metal, plastic și sticlă colectate separat din deșeurile municipale în stații de sortare, inclusiv transportul reziduurilor rezultate din sortare la instalațiile de tratare, depozitele de deșeuri și/sau instalațiile de valorificare, după caz, în condițiile legii. 
b) tratarea mecanobiologică a deșeurilor reziduale în instalațiile de tratare mecanobiologice sau, după caz, în instalațiile integrate de tratare, inclusiv transportul deșeurilor stabilizate biologic și al deșeurilor reziduale care nu mai pot fi valorificate la depozitele de deșeuri și al deșeurilor reziduale valorificabile energetic la instalațiile de valorificare energetică.
(2) Gestiunea directă a activităților prevăzute la alin. (1) se realizează prin intermediul operatorului regional MANAGEMENTUL DEȘEURILOR SATU MARE S.R.L., societate cu capital social integral deținut de unități administrativ-teritoriale, fără participarea capitalului privat.
Art. 3. Se transferă în responsabilitatea ASOCIAȚIEI DE DEZVOLTARE INTERCOMUNITARĂ PENTRU MANAGEMENTUL DEȘEURILOR DIN JUDEȚUL SATU MARE, în condițiile legii și ale statutului Asociației, gestiunea activităților din cadrul serviciului public de salubrizare al Municipiului Satu Mare prevăzute la art. 2 alin. (1), în vederea exercitării în comun a competențelor aferente acestor activități împreună cu celelalte unități administrativ-teritoriale membre.
Art. 4. (1) Se aprobă atribuirea directă către operatorul regional MANAGEMENTUL DEȘEURILOR SATU MARE S.R.L., în cadrul modalității de gestiune directă, a contractului de delegare a gestiunii activităților serviciului public de salubrizare prevăzute la art. 2 alin. (1), cu respectarea condițiilor prevăzute de Legea nr. 51/2006 a serviciilor comunitare de utilități publice, republicată, cu modificările și completările ulterioare.
(2) Atribuirea directă prevăzută la alin. (1) are în vedere statutul MANAGEMENTUL DEȘEURILOR SATU MARE S.R.L. de operator regional cu capital social integral public, precum și faptul că unități administrativ-teritoriale membre ale Asociației dețin calitatea de asociați ai operatorului regional.
Art. 5. Se acordă mandat special ASOCIAȚIEI DE DEZVOLTARE INTERCOMUNITARĂ PENTRU MANAGEMENTUL DEȘEURILOR DIN JUDEȚUL SATU MARE pentru ca, în numele și pe seama Municipiului Satu Mare, să atribuie direct și să încheie cu operatorul regional MANAGEMENTUL DEȘEURILOR SATU MARE S.R.L. contractul de delegare a gestiunii activităților prevăzute la art. 2 alin. (1).
Art. 6. (1) În sensul articolelor precedente, Municipiul Satu Mare mandatează Asociația să exercite, în numele și pe seama sa, atribuțiile, drepturile și obligațiile prevăzute de Legea nr. 51/2006 a serviciilor comunitare de utilități publice, specifice gestionării activităților serviciului public de salubrizare prevăzute la art. 2, în limitele competențelor care pot fi exercitate prin intermediul Asociației potrivit legii și statutului acesteia.
(2) Se acordă mandat special prealabil ASOCIAȚIEI DE DEZVOLTARE INTERCOMUNITARĂ PENTRU MANAGEMENTUL DEȘEURILOR DIN JUDEȚUL SATU MARE pentru exercitarea, în numele și pe seama Municipiului Satu Mare, a atribuțiilor, drepturilor și obligațiilor pentru care Legea nr. 51/2006 impune acordarea în prealabil a unui mandat special de către autoritatea deliberativă a unității administrativ-teritoriale membre.
Art. 7. (1) Se acordă mandat special ASOCIAȚIEI DE DEZVOLTARE INTERCOMUNITARĂ PENTRU MANAGEMENTUL DEȘEURILOR DIN JUDEȚUL SATU MARE pentru aprobarea, în numele și pe seama Municipiului Satu Mare, în condițiile legii, a documentației aferente gestiunii activităților prevăzute la art. 2 alin. (1), inclusiv:
a) contractului de delegare a gestiunii; 
b) regulamentului serviciului pentru activitățile care fac obiectul contractului de delegare; 
c) caietului de sarcini; 
d) indicatorilor de performanță aferenți activităților delegate; 
e) modificării și completării, în condițiile legii, a documentelor prevăzute anterior; 
f) celorlalte documente necesare organizării, reglementării, monitorizării și gestionării în comun a activităților prevăzute la art. 2 alin. (1), în limitele competențelor conferite Asociației prin lege, statut și mandatele acordate de unitățile administrativ-teritoriale membre. 
Art. 8. Se acordă mandat special ASOCIAȚIEI DE DEZVOLTARE INTERCOMUNITARĂ PENTRU MANAGEMENTUL DEȘEURILOR DIN JUDEȚUL SATU MARE pentru aprobarea, ajustarea sau modificarea, după caz, prin hotărârea Adunării Generale a Asociației și în condițiile legislației în vigoare și ale reglementărilor A.N.R.S.C., a tarifelor aferente activităților serviciului public de salubrizare prevăzute la art. 2 alin. (1).
Art. 9. (1) ASOCIAȚIEI DE DEZVOLTARE INTERCOMUNITARĂ PENTRU MANAGEMENTUL DEȘEURILOR DIN JUDEȚUL SATU MARE va exercita, în numele și pe seama Municipiului Satu Mare, drepturile și obligațiile ce decurg din contractul de delegare a gestiunii, în limitele mandatului acordat și ale competențelor transferate în responsabilitatea Asociației.
(2) În exercitarea mandatului, Asociația va urmări respectarea de către operatorul regional a obligațiilor contractuale, a regulamentului serviciului, a caietului de sarcini, a indicatorilor de performanță, a tarifelor aprobate și a celorlalte obligații prevăzute de legislația aplicabilă serviciului public de salubrizare.
Art. 10. Toate mandatele speciale acordate ASOCIAȚIEI DE DEZVOLTARE INTERCOMUNITARĂ PENTRU MANAGEMENTUL DEȘEURILOR DIN JUDEȚUL SATU MARE prin prezenta hotărâre:
a) se exercită în numele și pe seama Municipiului Satu Mare;
b) se exercită exclusiv în limitele competențelor prevăzute de lege, de statutul Asociației și de prezenta hotărâre;
c) sunt valabile până la retragerea expresă a acestora prin hotărâre a Consiliului Local al Municipiului Satu Mare.
Art. 11. Reprezentantul Municipiului Satu Mare în Adunarea Generală a Asociației va susține și va vota, în limitele mandatului acordat prin prezenta hotărâre, hotărârile necesare punerii în aplicare a prevederilor acesteia.
Art. 12. Cu ducerea la îndeplinire a prevederilor prezentei hotărâri se încredințează:
· Primarul Municipiului Satu Mare;
· ASOCIAȚIA DE DEZVOLTARE INTERCOMUNITARĂ PENTRU MANAGEMENTUL DEȘEURILOR DIN JUDEȚUL SATU MARE; 
· compartimentele de specialitate din cadrul aparatului de specialitate al Primarului Municipiului Satu Mare, potrivit competențelor.
Art. 13. La data intrării în vigoare a prezentei hotărâri se abrogă Hotărârea  Consiliului Local Satu Mare nr.  41 din 29.02.2024 pentru delegarea gestiunii activității de sortare a deșeurilor de hârtie, metal, plastic și sticlă colectate separat din deșeurile municipale din municipiul Satu Mare .
Art. 14. Prezenta hotărâre se comunică, prin grija Secretarului general al Municipiului Satu Mare în termenul prevăzut de lege, Primarului Municipiului Satu Mare, Instituţiei Prefectului-judeţul Satu Mare, Serviciul Ecologie Urbană și Spaţii Verzi și ASOCIAȚIAEI DE DEZVOLTARE INTERCOMUNITARĂ PENTRU MANAGEMENTUL DEȘEURILOR DIN JUDEȚUL SATU MARE, MANAGEMENTULUI DEȘEURILOR SATU MARE S.R.L.. 





INIŢIATOR PROIECT
Primar,
Kereskényi Gábor






									       Avizat,
									Secretar general,									     	    Mihaela Maria Racolţa			

